जल्द ही चलने लगेगी एसी डबलडेकर ट्रेन  
आठ डिब्बों वाली हावड़ा-धनबाद एसी डबलडेकर ट्रेन जल्दी ही चलाई जा सकती है। इस ट्रेन में शताब्दी की तरह सिर्फ बैठने की व्यवस्था होगी।
देश की पहली वातानुकूलित डबलडेकर ट्रेन जल्दी ही हावड़ा-धनबाद के बीच शुरू हो सकती है। इस ट्रेन को रेलवे सुरक्षा मुख्य आयुक्त (सीसीआरएस) की ओर से सुरक्षा संबंधी हरी झंडी मिल गई है। रेल मंत्रालय के एक आला अधिकारी ने बताया कि परीक्षण के दौरान जो समस्याएं आ रहीं थीं, उन्हें भी दूर कर दिया गया है।  आठ डिब्बों वाली हावड़ा-धनबाद एसी डबलडेकर ट्रेन जल्दी ही चलाई जा सकती है। इस ट्रेन में शताब्दी की तरह सिर्फ बैठने की व्यवस्था होगी। ट्रेन के हर डिब्बे में 128 यात्री बैठ सकेंगे, जबकि शताब्दी के एक डिब्बे में 78 यात्री बैठ सकते हैं।  हालांकि एसी डबलडेकर ट्रेन के डिब्बों की डिजाइनिंग 130 से 160 किमी प्रति घंटा की गति से चलने के हिसाब से की गई है, लेकिन सीसीआरएस की ओर से इसे 100 से 110 किमी प्रति घंटे के बीच की गति पर चलाने के लिए हरी झंडी दी गई है। उन्होंने बताया कि इस ट्रेन का किराया और इसे चलाने के समय के बारे में अभी फैसला किया जा रहा है।